Den svenske lejesvend Lars "Lasse" Nilsson sagde ved sin ankomst til AaB, at hvis ikke klubben lå nummer et, når han rejste igen, havde hans ophold været en skuffelse. Men selvom målsætningen i går blev indfriet for Lars Nilsson, er der dog en anelse malurt i bægeret. - Jeg er utrolig glad på mine holdkammeraters vegne, og selvfølgeligt også på vores tilhængeres vegne. Jeg ville gerne selv have haft en større andel i guldet, så jeg også havde haft den følelse, de har. Jeg kom og forsøgte at hjælpe til så godt jeg kunne, men det er frem for alt holdkammeraternes guld, siger Lars Nilsson til bold.dk. Nilsson kom til AaB for at spille sig ind i den svenske EM-varme, men angriberen kom ikke nærmere truppen under opholdet.

Opsummering:
Lars Nilsson har scoret tre mål for AaB - og erkender, at han ikke kan tage helt så meget af æren som sine midlertidige holdkammerater i AaB.